section_heading: Osnivanje kluba
paragraph_text: Nakon dugotrajnih priprema Osnivačka skupština Nogometnog kluba Radoboj održana je 28. prosinca 1975. Za prvog predsjednika kluba izabran je Milivoj Ranogajec (uspješan direktor krapinske tiskare Ljudevit Gaj i rođeni Radobojčanin), Josip Borovečki izabran je za tajnika, a Gabrijelu Mežnaiću povjerena je uloga trenera. Uz njih izabrano je i desetak članova Predsjedništva i Nadzornog odbora, čime su ispunjeni svi formalni uvjeti utemeljenja Nogometnog kluba Radoboj. Uz Klub, 18. kolovoza 1976. u Savezu nogometnog područja Varaždin registrirani su igrači: Marijan Švaljek, Stjepan Tušek, Zvonko Draganić, Ivan Medvedec, Viktor Svedružić, Stjepan Potočki, Josip Grobotek, Josip Borovečki, Janko Jambrek, Andrija Jambrek, Ivan Sirovec, Zdravko Miljan i Zlatko Tušek.